Nataniël het Aardklopgangers gaande | Maroela Media
Die uiters gewilde kunstenaar Nataniël het Dinsdag vir die eerste keer in jare 'n draai gemaak by die Aardklop Nasionale Kunstefees en feesgangers het nie op hulle laat wag om seker te maak dat hulle nie dié lankverwagte musiekproduksie misloop nie.
Feesgangers het in massas by die Beeld-ouditorium byeengekom om Classic Nataniël te sien. Volgens Delmari van Zyl, feeskoördineerder van Aardklop, was die kaartjies vir die produksie bykans uitverkoop. "Dié ouditorium, met sy ongeveer 900 sitplekke, was volgepak tydens die twee eksklusiewe vertonings wat agtereenvolgens aangebied is," het sy gesê.
In Classic Nataniël kombineer die sanger en storieverteller geliefde klassieke, blues- en jazzmusiek met sy kenmerkende staaltjies. 'n Agtstuk-ensemble, met onder andere pianis Charl du Plessis, kitaarspeler en musiekvervaardiger Jean Oosthuizen en musikant Werner Spies, het gesorg vir die begeleiding.
In egte Nataniël-styl het hy deur die loop van die vertoning gereeld van kostuums verwissel. 'n Splinternuwe koffietafelboek, Closet, bevat foto's en stories oor Nataniël se wêreldbekende kostuums.
Volgens Human & Rousseau-uitgewers is Closet 'n unieke, luukse visueleviering-en-versamelstuk. Nataniël kyk oor sy roemryke loopbaan van 30 jaar terug wanneer hy sy aanhangers 'n kykie in sy klerekas gee.
Hy wys van sy eerste kostuums, stel sy drie kostuumontwerpers voor, en vertoon sy heel beste kostuums van nader. Closet, wat ook fotosessies, CD-omslae en katalogusse insluit, is 'n fees vir die oog en 'n ode aan 'n besondere kunstenaar.
Closet is beskikbaar by alle groot boekwinkels asook aanlyn by Graffiti Boeke.
Hy is een van die talentvolste kunstenaars in SA. Pragtige mens en baie baie snaaks.
Hy IS vermaaklik.
Ek het al 4 shows van Nataniel bygewoon en was mal daaroor!! Waarde vir geld en elke keer puik..
Ek kon nog nie n vertoning van hom bywoon nie want hy besoek nie sommer my deel vd land nie, maar ek glo my beurt sal kom. EK VREK OOR HOM